สพฐ.จัดทำปฎิทินรับนักเรียนปี 2565 ย้ำนักเรียนชั้นอนุบาลห้ามสอบวัดความสามารถทางวิชาการ ส่วนมัธยมศึกษา ไม่มีการใช้คะแนนโอเน็ต
นายอัมพร พินะสา เลขาธิการคณะกรรมการการศึกษาขั้นพื้นฐาน (กพฐ.) เปิดเผยว่า  ได้ลงนามประกาศสำนักงานคณะกรรมการการศึกษาขั้นพื้นฐาน เรื่อง นโยบายและแนวปฏิบัติเกี่ยวกับการรับนักเรียน  สังกัดสำนักงานคณะกรรมการการศึกษาขั้นพื้นฐาน ปีการศึกษา 2565   โดยแนวปฏิบัติการรับเด็กชั้นก่อนประถมศึกษา ให้รับเด็กอายุ 4 - 5 ปี ในเขตพื้นที่บริการเข้าเรียนชั้นอนุบาล 2 และ 3 โดยห้ามสอบวัดความสามารถทางวิชาการ หากโรงเรียนมีความจำเป็นและมีความพร้อมให้เสนอขอความเห็นชอบจากคณะกรรมการสถานศึกษาขั้นพื้นฐาน  การรับนักเรียนชั้นประถมศึกษาปีที่ 1 ให้รับเด็กที่มีอายุย่างเข้าปีที่ 7  หรือจบการศึกษาชั้นก่อนประถมศึกษาที่อยู่ในเขตพื้นที่บริการของโรงเรียนเข้าเรียนชั้นประถมศึกษาปีที่ 1 ทุกคน โดยห้ามสอบวัดความสามารถทางวิชาการ ถ้ายังไม่เต็มแผนการรับนักเรียนให้รับเด็กนอกเขตพื้นที่บริการได้  สำหรับการรับนักเรียนชั้นมัธยมศึกษาปีที่ 1 โดยสัดส่วนการรับนักเรียนและวิธีการคัดเลือกเป็นไปตามประกาศการรับสมัครนักเรียนของโรงเรียน ต้องคำนึงถึงโอกาสของนักเรียนในเขตพื้นที่บริการ ทั้งนี้ ให้เป็นไปตามนโยบายและแนวปฏิบัติเกี่ยวกับการรับนักเรียน สังกัด สพฐ. และไม่นำผลคะแนนการทดสอบทาง การศึกษาระดับชาติขั้นพื้นฐาน (O-NET) มาใช้ในการรับนักเรียนเข้าศึกษาต่อชั้น ม. 1  และการรับนักเรียนชั้นมัธยมศึกษาปีที่ 4 โดยทุกคนมีสิทธิ์ที่จะเรียนต่อในโรงเรียนเดิมตามศักยภาพ ความถนัดของนักเรียนและตามแผนการรับนักเรียนของโรงเรียน กรณีที่ยังมีนักเรียนไม่เต็มแผนการรับนักเรียน ให้สามารถรับนักเรียนจากโรงเรียนอื่นได้ โดยสัดส่วนการรับนักเรียนและวิธีการคัดเลือกเป็นไปตามประกาศการรับสมัครนักเรียนของโรงเรียน  โดยไม่นำผลคะแนนโอเน็ตมาใช้  สำหรับปฎิทินการรับนักเรียนปีการศึกษา 2565  ก่อนประถมศึกษา รับสมัครวันที่ 12-15 ก.พ.65 จับฉลาก วันที่ 19 ก.พ.65 ประกาศผลวันที่ 19 ก.พ.65 รายงานตัววันที่ 19 ก.พ.65 และมอบตัววันที่ 26 ก.พ.65 ประถมศึกษาปีที่ 1 รับสมัครวันที่ 23-27 ก.พ.65 จับฉลากวันที่ 5 มี.ค.65 ประกาศผลวันที่ 5 มี.ค.65 รายงานตัว 5 มี.ค.65 มอบตัววันที่ 12 มี.ค.65 มัธยมศึกษาปีที่ 1 รับสมัครวันที่ 9-13 มี.ค.65 สอบคัดเลือกวันที่ 26 มี.ค.65 ประกาศผลวันที่ 30 มี.ค.65 รายงานตัววันที่ 30 มี.ค.65 จับฉลากวันที่ 1 เม.ย.65 ประกาศผลจับฉลากวันที่ 1 เม.ย. และรายงานตัววันที่ 1 เม.ย. มอบตัววันที่ 2 เม.ย. มัธยมศึกษาปีที่ 4 ประเภทสอบคัดเลือกับสมัครวันที่ 9-13 มี.ค.65 สอบคัดเลือกวันที่ 27 มี.ค.65 ประกาศผลวันที่ 31 มี.ค.65 และรายงานตัววันที่ 31 มี.ค.65 มอบตัววันที่ 3 เม.ย. และโรงเรียนเตรียมอุดมศึกษา กรุงเทพมหานครและโรงเรียนเตรียมศึกษาภูมิภาค รับสมัครวันที่ 19-23 ก.พ.65 สอบคัดเลือกวันที่ 5 มี.ค.65 ประกาศผลวันที่ 12 มี.ค.65 รายงานตัววันที่ 15 มี.ค.65 มอบตัววันที่ 21 มี.ค.65